ประกาศ ก.พ.อ. เรื่อง วิธีการพิจารณากลั่นกรองคุณสมบัติและผลงานทางวิชาการ ของผู้เสนอขอกำหนดตำแหน่งศาสตราจารย์ ก่อนนำความกราบบังคมทูลเพื่อทรงพระกรุณาโปรดเกล้าฯ แต่งตั้ง

ประกาศ ก
ประกาศ ก.พ.อ.
เรื่อง
วิธีการพิจารณากลั่นกรองคุณสมบัติและผลงานทางวิชาการ
ของผู้เสนอขอกำหนดตำแหน่งศาสตราจารย์
ก่อนนำความกราบบังคมทูลเพื่อทรงพระกรุณาโปรดเกล้าฯ
แต่งตั้ง[๑]
 

อาศัยอำนาจตามความในมาตรา
๑๔ (๓) (๖) แห่งพระราชบัญญัติระเบียบข้าราชการพลเรือนในสถาบันอุดมศึกษา พ.ศ. ๒๕๔๗
และมาตรา ๒๘ แห่งพระราชบัญญัติระเบียบข้าราชการพลเรือนในสถาบันอุดมศึกษา พ.ศ. ๒๕๔๗
ซึ่งแก้ไขเพิ่มเติมโดยพระราชบัญญัติระเบียบข้าราชการพลเรือนในสถาบันอุดมศึกษา
(ฉบับที่ ๒) พ.ศ. ๒๕๕๑ ประกอบกับข้อ ๖.๒.๕ ของประกาศ ก.พ.อ. เรื่อง หลักเกณฑ์และวิธีการพิจารณาแต่งตั้งบุคคลให้ดำรงตำแหน่งผู้ช่วยศาสตราจารย์
รองศาสตราจารย์ และศาสตราจารย์ (ฉบับที่ ๒) พ.ศ. ๒๕๕๐ ก.พ.อ.
จึงกำหนดวิธีการพิจารณากลั่นกรองคุณสมบัติและผลงานทางวิชาการของผู้เสนอขอกำหนดตำแหน่งศาสตราจารย์
เพื่อเสนอรัฐมนตรีว่าการกระทรวงศึกษาธิการนำเสนอนายกรัฐมนตรีเพื่อนำความกราบบังคมทูลเพื่อทรงพระกรุณาโปรดเกล้าฯ
แต่งตั้ง ดังต่อไปนี้

ข้อ ๑ ประกาศ ก.พ.อ.
นี้ให้ใช้บังคับตั้งแต่วันที่ ๑ ตุลาคม พ.ศ. ๒๕๔๙ เป็นต้นไป

ข้อ ๒ เมื่อสภาสถาบันอุดมศึกษาเสนอการแต่งตั้งบุคคลให้ดำรงตำแหน่งศาสตราจารย์ก่อนที่สำนักงานคณะกรรมการการอุดมศึกษาจะนำเสนอรัฐมนตรีเพื่อเสนอนายกรัฐมนตรีให้นำความกราบบังคมทูลเพื่อทรงพระกรุณาโปรดเกล้าฯ
แต่งตั้ง ให้ ก.พ.อ.
พิจารณากลั่นกรองคุณสมบัติและผลงานทางวิชาการของบุคคลนั้นตามหลักเกณฑ์ดังนี้
(๑)
กระบวนการพิจารณากำหนดตำแหน่งศาสตราจารย์ต้องถูกต้องตามหลักเกณฑ์และวิธีการที่
ก.พ.อ. กำหนดไว้
(๒)
การแต่งตั้งผู้ทรงคุณวุฒิเพื่อทำหน้าที่ประเมินผลงานทางวิชาการต้องเป็นไปตามวิธีการที่
ก.พ.อ. กำหนดไว้
(๓)
สภาสถาบันอุดมศึกษามีมติอนุมัติกำหนดตำแหน่งเป็นศาสตราจารย์ในสาขาวิชาที่ถูกต้องและวันที่แต่งตั้งมีความถูกต้อง
(๔)
ไม่ปรากฏว่ามีการดำเนินการที่มิชอบด้วยกฎหมายอย่างชัดแจ้งในประการอื่น

ข้อ ๓ หาก ก.พ.อ.
พิจารณาแล้วเห็นว่าการดำเนินการไม่เป็นไปตามข้อ ๒ ให้ ก.พ.อ. เสนอให้รัฐมนตรีพิจารณาสั่งการต่อไป


ประกาศ ณ วันที่ ๗
พฤษภาคม พ.ศ. ๒๕๕๑
สมชาย วงศ์สวัสดิ์
รัฐมนตรีว่าการกระทรวงศึกษาธิการ
ประธาน ก.พ.อ.

























ปริญสินีย์/ผู้จัดทำ
๒ กุมภาพันธ์ ๒๕๕๔
คุณากร/ผู้ตรวจ
๑๘ สิงหาคม ๒๕๕๔



















































[๑] ราชกิจจานุเบกษา
เล่ม ๑๒๕/ตอนพิเศษ ๑๐๔ ง/หน้า ๒๙/๒๐ มิถุนายน ๒๕๕๑